แบงก์ยูโอบียกเครื่องพนักงานรับมือการเงินดิจิทัล
ยูโอบี ติดอาวุธพนักงานทุกคนสู่ความสำเร็จในอนาคตด้วยหลักสูตรการเรียนรู้และพัฒนาแบบองค์รวม
17 ต.ค. 2562

ยูโอบี ติดอาวุธพนักงานทุกคนสู่ความสำเร็จในอนาคตด้วยหลักสูตรการเรียนรู้และพัฒนาแบบองค์รวม
ธนาคารยูไนเต็ด โอเวอร์ซีส์ จำกัด หรือ ยูโอบี (UOB) เปิดตัว "Better U" หลักสูตรการเรียนรู้และพัฒนาแบบองค์รวม มุ่งพัฒนาและเสริมทักษะพนักงานในเครือของบริษัทกว่า 26,000 คน สู่ความสำเร็จในยุคดิจิทัลเนื่องจากภาคบริการด้านการเงินกำลังเผชิญกับการเปลี่ยนแปลงเชิงดิจิทัล โดยหลักสูตร Better U นี้ตอกย้ำให้เห็นถึงพันธกิจระยะยาวของธนาคาร ในการสร้างอาชีพที่มีคุณค่าให้กับพนักงาน และให้การสนับสนุนพนักงานในการพัฒนาตนเอง
เนื่องจากบทบาทของงานตำแหน่งต่างๆ จะปรับเปลี่ยนไปตามเทคโนโลยีใหม่ๆ หลักสูตร Better U นี้ได้ระบุความสามารถหลัก 5 ประการที่พนักงานยูโอบีควรมีในอนาคต ด้วยหลักสูตรพื้นฐานระยะเวลา 12 สัปดาห์ พนักงานยูโอบีทุกคนต้องเรียนให้จบหลักสูตรต่างๆ ที่มุ่งส่งเสริมกรอบความคิดแบบเติบโต พัฒนาทักษะในการแก้ปัญหาที่ซับซ้อน ตลอดจนพัฒนาทักษะในด้านนวัตกรรมดิจิทัล การออกแบบที่มีมนุษย์เป็นศูนย์กลาง และด้านข้อมูล ความสามารถหลักทั้ง 5 ประการดังกล่าว ซึ่งเป็นพื้นฐานของการเรียนรู้และการจ้างงานในอนาคต จะช่วยให้พนักงานตัดสินใจได้อย่างมั่นใจยิ่งขึ้นว่า ตนต้องการเรียนรู้ต่อเนื่องในด้านใดหรืออยากพัฒนาความเชี่ยวชาญเฉพาะทางในสาขาใด
เพื่อสร้างนิสัยการเรียนรู้อย่างต่อเนื่องให้กับพนักงาน ทางยูโอบีได้ออกแบบหลักสูตรระยะเวลา 12 สัปดาห์ดังกล่าว โดยอาศัยหลักการทางพฤติกรรมศาสตร์และแนวปฏิบัติที่ดีด้านการฝึกอบรม ตัวอย่างเช่น หลายโมดูลในหลักสูตรได้ออกแบบมาในรูปแบบของเกมหรือการทำงานเป็นทีมที่ต้องใช้ปฏิสัมพันธ์ เพื่อสร้างประสบการณ์การเรียนรู้ที่ผู้เรียนได้มีส่วนร่วมมากขึ้น นอกจากนี้ โมดูลเกือบทั้งหมดยังอยู่ในแพลตฟอร์มดิจิทัล เพื่อให้พนักงานสามารถเรียนรู้ได้ตามที่ตนเองสะดวก
นอกจากหลักสูตรพื้นฐานแล้ว ยูโอบีได้ออกแบบเส้นทางความก้าวหน้าในอาชีพและหลักสูตรการเรียนรู้เพิ่มเติมต่าง ๆ นอกจากนี้ ยังจะตั้งทีมเฉพาะเพื่อให้คำแนะนำและแนะแนวทางแก่พนักงานด้านความต้องการของงานในอนาคต
มร ดีน ตง ผู้อำนวยการฝ่ายทรัพยากรบุคคล กลุ่มธนาคารยูโอบี กล่าวว่า "เพื่อช่วยให้พนักงานค้นพบตัวตนท่ามกลางการเปลี่ยนแปลงของสังคมที่ขับเคลื่อนด้วยเทคโนโลยีและความคาดหวังที่เพิ่มขึ้นจากลูกค้า เราจึงได้ออกแบบหลักสูตร Better U เพื่อบ่มเพาะทัศนคติใคร่รู้และเปิดกว้างต่อวิธีการใหม่ ๆ ในการพัฒนาทั้งตนเองและอาชีพ ด้วยการออกแบบหลักสูตรการพัฒนาแบบองค์รวมที่ครอบคลุมทักษะทั้ง soft skills และทักษะเชิงเทคนิค เราได้หว่านเมล็ดพันธุ์ของการเรียนรู้เพื่อเตรียมคนของเราให้พร้อมสำหรับหน้าที่การงานที่ประสบความสำเร็จในอุตสาหกรรมที่กำลังเผชิญกับความเปลี่ยนแปลงอย่างมากเช่นนี้"
"หลักสูตร Better U นี้เป็นส่วนหนึ่งในแนวทางระยะยาวของเรา เพื่อส่งเสริมพนักงานผู้มีความสามารถของเราและผลักดันให้พวกเขาควบคุมอนาคตของตัวเอง ด้วยหลักสูตรนี้ เราหวังว่าพนักงานของเราจะค้นพบศักยภาพที่แท้จริงของตัวเอง และสำหรับพนักงานบางคนแล้ว สิ่งนี้อาจทำให้พวกเขาเริ่มต้นเส้นทางใหม่ในอาชีพของตนเองได้"
หลักสูตร Better U ของยูโอบี ครอบคลุมทักษะทั้ง soft skills และทักษะเชิงเทคนิค และเป็นหลักสูตรแรกที่ออกแบบโดยธนาคารและได้รับการรับรองจากสถาบันการธนาคารและการเงินสิงคโปร์ (Institute of Banking and Finance Singapore หรือ IBF) หลังจากจบหลักสูตรพื้นฐานแล้ว พนักงานของยูโอบีจะได้รับประกาศนียบัตรจาก UOB-IBF